# Innspill til representantforslag 151 S om full internettdekning og representantforslag 129 S om kraftig utbygging av mobildekning i hele landet

## Innledning

Region Kristiansand viser til representantforslag 151 S om full internettdekning til hele landet i løpet av 2025  (FrP) og representantforslag 129 S om kraftig utbygging av mobildekning i hele landet (Sp) til behandling i Transport- og kommunikasjonskomiteen og ønsker å komme med et kort innspill til behandlingen.

Det er allmenn enighet om at tilgang til gode og sikre mobil- og bredbåndstjenester er en grunnleggende forutsetning for digitalisering i alle deler av samfunnet. Disse tjenestene vil blant annet få betydning for hvordan vi organiserer fremtidens helsetjenester, utdanning og arbeidshverdag.

Fiberutbygging og/eller bredbåndsutbygging er i utgangspunktet ikke en kommunal oppgave~~.~~ Utbyggingen av bredbånd i Norge er i praksis overlatt til fri konkurranse mellom bredbåndsleverandørene.

Det er ingen som har leveringsplikt på bredbånd i Norge i dag. Telenor har leveringsplikt på tale, men altså ikke på bredbånd. Hvorvidt kommunen skal stimulere til bredbåndsutbygging ved tilskuddsordninger eller lignende vil derfor følge politiske føringer og midler som avsettes til dette. Dette vil derfor føre til store forskjeller fra kommune til kommune.

Distriktdemografiutvalget sa i sin utredning om konsekvenser av demografiutfordringer i distriktene (NOU 2020:15) at «godt utbygd digital infrastruktur i distriktene er helt avgjørende for at innbyggerne skal kunne bruke digitale tjenester, men også for digital samhandling med andre. Jo bedre utbygd infrastruktur med høyere båndbredde, desto mer avanserte digitale verktøy kan innbyggerne ta i bruk. Digitalisering bidrar til økt produktivitet, økonomisk vekst og økt velferd for så å si alle samfunnssektorer og næringer. Robust digital infrastruktur sikrer at alle har tilgang på de samme tjenestene, og at alle kan bidra til verdiskaping og delta i samfunnet på like vilkår. Lite kundegrunnlag gjør at utbygging av høykapasitetsbredbånd eller annen digital infrastruktur ikke kan skje på kommersielt grunnlag i hele landet. Denne infrastrukturen er så kritisk viktig at utbyggingstempoet må settes opp, og staten må ta et større ansvar for bredbånd som et viktig nasjonalt fellesgode».

## Behovet:

Målsetting om full mobil og internettdekning i hele landet der folk bor innen 2025 vil øke beredskapen og gi mulighet til å varsle ved ulykker, gi kommunene mulighet til å tilby omsorgsteknologi effektivt og gi mulighet for nødvendig databruk og bruk av sensorteknologi i andre felt som jordbruk og skogbruk.

Vi har det siste året med pandemi erfart at god bredbåndsdekning er avgjørende for både offentlige tjenester som hjemmeundervisning, helsetjenester, offentlig forvaltning og ivaretakelse av lokaldemokratiet og de politiske strukturer. I tillegg kommer nettbaserte private tjenester som internetthandel.

Bredbåndsdekning kan påvirke bosetting i distriktene da sentrale funksjoner som NAV, skatt, bank, post mm digitaliseres med selvbetjeningsløsninger i stort tempo, og mye av kultur- og underholdning som er vesentlig for forventet livskvalitet i dag er tilgjengelig digitalt.

Utstrakt bruk av hjemmekontor har vist oss nye muligheter til å arbeide mer fleksibelt for eksempel med veksling mellom primær og fritids/ sekundærbolig, den siste ofte som et viktig bidrag i små lokalsamfunn.

## Fakta:

Region Kristiansand består av de 6 kommunene Birkenes, Iveland, Kristiansand, Lillesand, Lindesnes og Vennesla. Regionen har både storby og kommuner med spredt boligbygging, både et stort antall primærboliger og mange sekundærboliger og fritidshus. Næringslivet spenner fra store multinasjonale konsern til enpersonsbedrifter. Antall innbyggere i regionen er ca 170 000. Felles for alle er at de i dag er avhengige av stabile mobil og dataforbindelser med stor kapasitet.

Stortinget setter årlig av budsjett til bredbåndsutbygging hvor kommunene kan søke om tilskudd til lokale prosjekter. Fylkeskommunene (i vårt tilfelle gjennom Det Digitale Agder) forvalter disse midlene. Men disse treffer ganske tilfeldig rundt om i landet. I vår region har Lillesand vedtatt et mål om 100% dekning av høyhastighetsbredbånd til alle. Høyhastighetsbredbånd er i praksis synonymt med fiber, altså over 100Mbit/sekund i hastighet. Birkenes kommune har vedtatt bredbåndsstrategi med mål om høyhastighetsbredbånd til alle innen 2026. En slik satsing er avhengig av statlig støtte.

Nasjonalt bredbåndsråd har utarbeidet mal til plan for hvordan kommuner kan planlegge utbygging av digital infrastruktur (bredbånd og mobildekning). Dette forutsetter at kommunene selv tar initiativ til og har kompetanse og kapasitet til å ta en rolle her.

Utbygging av bredbånd skjer i de fleste kommuner, og der det bygges i dag er det stort sett fiber som blir benyttet. Perifere områder i kommunen havner ofte utenfor målgruppa. Rett og slett fordi at det blir for dyrt, selv med offentlige tilskudd. En kostbar utbygging som bør være et statlig ansvar ved at staten tar et større ansvar, både for mål, strategi og virkemidler.

Mobilt bredbånd vil i noen tilfeller være det eneste alternativet og fyller behovet for både tale og bredbånd. Mobilt bredbånd vil også sikre tilgang til data utenfor fibernettet og vil supplere dette i alle områder.

Fiber (eller tilsvarende på kabel) gir pr i dag betydelig bedre kapasitet enn mobilnett og er godt egnet til TV, skole, hjemmekontor, bedrifter osv. Mobildekning og mobilt bredbånd gir derimot også utendørs dekning, bedrer beredskap og øker trygghet, og kan brukes som bredbånd hvis leverandør har kapasitet og tillater dette. Mobilt bredbånd kan gi lavere og mer ustabil kapasitet enn på fibre og kabel.

Den statlige støtteordningen har åpnet for støtte til mobilt bredbånd, men det settes noen krav til blant annet kvaliteten i nettet, dekningsgrad og mulighet for å kjøpe rimelige tilleggskvoter.

Mobiloperatørene har foreløpig ikke vært veldig interessert i å levere anbudsbesvarelser basert på disse kravene, men det kan være i endring. Her kan det også være forskjell fra teleselskap til teleselskap. Noen fylker/kommuner har også valgt å lyse ut prosjektene med høyere krav til hastighet enn det statlige kravet (eksempelvis 100Mbit i stedet for 30Mbit). Til nå har en slik heving av hastighetskravet i praksis utelukket mobile løsninger, men det kan også endre seg med utbyggingen av 5G.

Nye ordninger med for eksempel auksjonsrabatt på 5G bør være prioritert til utkanter og områder hvor tilskuddsbehovet ved fiberutbygging er for høyt.

## Region Kristiansand mener derfor det er viktig å:

* Fortsette satsing på fiberutbygging og øke statlig brebåndstøtte betydelig dersom dette fortsatt skal være regjeringens virkemiddel
  + Ettersom områdene som fremdeles mangler tilbud er mindre befolket, øker tilskuddsbehovet pr husstand betraktelig. Det er ofte kommunen som må ta kostnadene ved lokal finansiering.
  + Staten bør ta et større ansvar, både for mål, strategi og finansiering
* Sikre at støtteordningen for å kunne gi tilskudd til garantert båndbredde på mobildata, der kostnadene til fiber blir for store, kan benyttes og gjennomføres
* Pålegge mobiltelefonleverandører å kunne gi «fast båndbredde» på mobildata
* Pålegge leverandører leveringsplikt for bredbånd (f.eks. min 30Mbit)
* Sikre bedre robusthet i ekom-nettene
  + Det bør stilles strengere krav til oppetid og reservestrøms kapasitet i mobilnett. Det er ikke nok med statlige bevilgninger til «forsterket ekom» til kommunale knutepunkter

Kristiansand 08.04.21

Jan Oddvar Skisland (sign.) Tone Marie Nybø Solheim (sign.)

Styreleder Region Kristiansand Daglig leder Region Kristiansand